韓國服役獎章

韓國服役獎章，係美軍嘅一項跨軍種通用勳獎，根據美國時任總統杜魯門簽發嘅第10179號行政命令，喺1950年11月設立。韓國服役獎章係美軍響韓戰中主要頒授嘅勳獎。

獲得嘅條件 
韓國服役獎章嘅頒發期限喺1950年6月27號至1954年7月27號之間，所有響呢段時間參與韓戰嘅美軍都可以獲發呢枚獎章。具體頒發條件如下：
 喺1950年6月27號至1954年7月27號之間，響朝鮮半島同附近海域等等嘅指定地區服役，直接支援聯合國軍事行動
 喺指定海域執勤嘅美國海軍或者美國海岸防衞隊艦艇上面服役至少一日
 喺常駐指定海域嘅艦艇服役至少一日
 響部分指定嘅灘頭地區參與或者支援戰鬥至少一日
 臨時派駐地面部隊嘅人員喺指定區域連續服役30日或者斷續服役60日，派駐海上艦艇或者空中部隊嘅唔受服役時間所限
 登上喺指定海域執勤嘅醫療船同接受治療嘅傷兵

獎章嘅設計 
獎章係由美國陸軍紋章學院嘅雕匠設計，正面有一座韓國嘅城門，上面有一行字「KOREAN SERVICE」；獎章背面嘅內圈係韓國國旗嘅太極圖樣，外圈有「UNITED STATES OF AMERICA」嘅字樣同一片橡葉。

相關嘅獎章 

所有獲頒韓國服役獎章嘅美國人員同時可以獲頒聯合國韓國服役獎章。喺1999年之後，所有曾經響韓戰連續服役30日或者斷續服役60日嘅美軍人員可以獲頒大韓民國戰役服役獎章；喺韓戰開頭，呢個獎章只係頒發俾韓國士兵，後嚟擴展到所有聯合國軍部隊，不過當時嘅美國政府因為程序問題，無接受同認可呢個獎章。

美國軍事